ΚΑΝΟΝΙΣΜΌΣ (ΕΚ) αριθ. 1100/2009 ΤΟΥ ΣΥΜΒΟΥΛΊΟΥ της 17ης Νοεμβρίου 2009 για την εφαρμογή του άρθρου 7 παράγραφος 2 του κανονισμού (ΕΚ) αριθ. 423/2007 σχετικά με περιοριστικά μέτρα κατά του Ιράν και την κατάργηση της απόφασης 2008/475/ΕΚ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 423/2007 του Συμβουλίου (1), και ιδίως το άρθρο 15 παράγραφος 2, Εκτιμώντας τα ακόλουθα: (1) Στις 19 Απριλίου 2007, το Συμβούλιο εξέδωσε τον κανονισμό (ΕΚ) αριθ. 423/2007 σχετικά με ορισμένα περιοριστικά μέτρα κατά του Ιράν. Το άρθρο 15 παράγραφος 2 του εν λόγω κανονισμού προβλέπει ότι το Συμβούλιο καταρτίζει, επανεξετάζει και τροποποιεί τον κατάλογο των προσώπων, οντοτήτων και φορέων που αναφέρονται στο άρθρο 7 παράγραφος 2 του κανονισμού αυτού. (2) Στις 23 Ιουνίου 2008, το Συμβούλιο κατάρτισε τον κατάλογο των προσώπων, οντοτήτων και φορέων, ως έχει στο παράρτημα V, επί των οποίων εφαρμόζεται το άρθρο 7 παράγραφος 2 του κανονισμού (ΕΚ) αριθ. 423/2007. Σύμφωνα με το άρθρο 15 παράγραφος 3 του εν λόγω κανονισμού, το Συμβούλιο δήλωσε επιμέρους και ειδικούς λόγους για τις αποφάσεις οι οποίες ελήφθησαν δυνάμει του άρθρου 15 παράγραφος 2 και τους κοινοποίησε στα ενδιαφερόμενα πρόσωπα, οντότητες και φορείς. (3) Σύμφωνα με το άρθρο 15 παράγραφος 2 του κανονισμού (ΕΚ) αριθ. 423/2007, το Συμβούλιο προέβη σε πλήρη επανεξέταση του καταλόγου των προσώπων, ομάδων και οργανισμών που αναφέρονται στο άρθρο 7 παράγραφος 2 του εν λόγω κανονισμού. Κατά την επανεξέταση έλαβε υπόψη τις παρατηρήσεις που υπέβαλαν στο Συμβούλιο οι ενδιαφερόμενοι. (4) Το Συμβούλιο κατέληξε στο συμπέρασμα ότι τα πρόσωπα, ομάδες και οργανισμοί που απαριθμούνται στο παράρτημα του κανονισμού (ΕΚ) αριθ. 423/2007 θα πρέπει να εξακολουθήσουν να υπόκεινται στα προβλεπόμενα ειδικά περιοριστικά μέτρα. (5) Ο κατάλογος προσώπων και οντοτήτων θα πρέπει να τροποποιηθεί προκειμένου να ληφθούν υπόψη οι αλλαγές της κυβέρνησης και της διοίκησης στο Ιράν, καθώς και της κατάστασης των ενδιαφερομένων ατόμων και οντοτήτων. (6) Ο κατάλογος προσώπων, ομάδων και οργανισμών που αναφέρεται στο άρθρο 7 παράγραφος 2 του κανονισμού (ΕΚ) αριθ. 423/2007 θα πρέπει να επικαιροποιηθεί αναλόγως. (7) Ο παρών κανονισμός αντικαθιστά την απόφαση 2008/475/ΕΚ του Συμβουλίου, της 23ης Ιουνίου 2008, περί εφαρμογής του άρθρου 7 παράγραφος 2 του κανονισμού (ΕΚ) αριθ. 423/2007 σχετικά με ορισμένα περιοριστικά μέτρα κατά του Ιράν (2). Η απόφαση θα πρέπει συνεπώς να καταργηθεί, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα V του κανονισμού (ΕΚ) αριθ. 423/2007 αντικαθίσταται από το κείμενο που παρατίθεται στο παράρτημα του παρόντος κανονισμού. Άρθρο 2 Καταργείται η απόφαση 2008/475/ΕΚ. Άρθρο 3 Ο παρών κανονισμός τίθεται σε ισχύ την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος. Βρυξέλλες, 17 Νοεμβρίου 2009.

[Source: multi_eurlex | Tokens: 2659]